## Asiakysymysten käsittely

**Puheenjohtaja:** Siirrymme esityslistan kohtaan kuusi, joka on seuraavan matkamme kohde ja ajankohta. Meillähän on toimikunta, joka etsii sopivia kohteita. Toimikunnan vetäjä Maija, voitko lyhyesti esitellä kokouskutsun mukana tullutta esitystä?

**Maija:** Puheenjohtaja, esittelen mielelläni. Mielenkiintoisia matkakohteita on aina tarjolla useitakin, ja tänä vuonna tuntui erityisen vaikealta valita. Päädyimme lopulta Ranskan kiertomatkaan, jonka aikana saamme tutustua ranskalaisen kulttuurin eri puoliin. Aloitamme matkamme Pariisista, jossa käymme siellä esillä olevassa Rubensin taiteen laajassa näyttelyssä, seuraamme maailmankuulun Carolyn Carlssonin balettiseurueen esitystä ja tietysti nautimme ranskalaisen gastronomian herkuista. Pariisista siirrymme aivan erilaiseen ympäristöön Bretagnen rannikolle ja koemme karun rannikon nähtävyydet ja tutustumme paikalliseen ruokakulttuuriin. Bretagnesta jatkamme Champagnen viinialueelle ja maistelemme alueen tuotteita. Matkan ajankohdaksi ehdotamme lokakuuta, koska näyttely ja baletti ovat silloin juuri ajankohtaiset. Lokakuu ei ole sesonkiaikaa eivätkä majoitushinnat enää huipussaan. Kokouskutsun mukana olette saaneet yksityiskohtaisen ehdotuksen vierailukohteista.

**Puheenjohtaja:** Kiitos Maija, esittelystä. Avaan keskustelun seuraavasta matkasta. *[pieni tauko]* Jaaha, tämähän näyttääkin herättävän vilkkaan keskustelun. Ensimmäisen puheenvuoron saa Antti, sitten ovat vuorossa Teija ja Seppo.

**Antti:** Puheenjohtaja. Toimikunta on tehnyt mielenkiintoisen suunnitelman, kuten esityslistan mukana tulleesta tarkasta kohdeluettelosta näemme. Sisällön suhteen minulla ei ole mitään huomautettavaa, mutta ajankohtaa haluaisin aikaistaa. Lokakuussa voi olla jo pahoja myrskyjä, enkä haluaisi olla Bretagnessa myrskyn kourissa. Näyttely avautuu jo syyskuun puolivälissä ja baletinkin ensimmäisiin esityksiin ehtisimme. Sitä paitsi minulla on lomaa syyskuun kaksi viimeistä viikkoa. Ehdotan, että matkaa aikaistetaan syyskuun puoliväliin.

**Teija:** Minä puolestani kannatan lämpimästi toimikunnan esitystä. Hienoa työtä. Huomasin kokouskutsun mukana tulleista papereista, että olette jo alustavasti varanneet meille liput sekä näyttelyyn että balettiin. Voisikin olla vaikeaa saada lippuja tässä vaiheessa.

**Seppo:** Puheenjohtaja. Minä myös kannatan toimikunnan esitystä ja haluan kiittää heitä hyvin tehdystä työstä.

**Puheenjohtaja:** Onko muita puheenvuoroja? - Ei muita pyydettyjä puheenvuoroja, joten keskustelun on päättynyt\*\*. Antti ehdotti matkan ajankohdan aikaistamista, mutta kukaan ei kannattanut hänen esitystään, joten toimikunnan ehdotus on hyväksytty. Seuraava matka tehdään ehdotetun suunnitelman mukaan lokakuussa\*\*. Esityslistan kohta kuusi on loppuun käsitelty\*\*.

(\*\*=nuijan isku)